钦定古今图书集成/明伦汇编/官常典/第682卷 > 陈轩
## 钦定古今图书集成/明伦汇编/官常典/第682卷 > 陈轩

按《宋史》本传：“轩字元舆，建州建阳人。进士第二，授平
江军节度推官。元祐中，为礼部郎中、徐王翊善，再迁
中书舍人。上疏言：祖宗旧制，诸道帅守使者辞见之
日，并召对便殿，非特可以周知利害，亦可观阅人才。
今视朝数刻而退，惟执政大臣得在帝所，或经旬阅
月，台谏官乃得觐，馀皆无因而前，殆非所谓广览兼
听之道。愿诏有司使如故事。”又言：“所在巡检，招惰游
恶少以隶工军，习暴横为田野患，请使以厢卒代。”皆
从之。高丽入贡，轩馆客，其使求布历代史策、《府元龟》
抄、郑、卫曲谱，皆为上闻。礼部尚书苏轼劾其失体。以
龙图阁待制知庐州，徙杭州、江宁、颖昌府。徽宗立，为
兵部侍郎兼侍读，论监司、守臣数易之弊，如江、淮发
运使十五年间，至更三十二人，愿稍久其任。又言：“比
更定役法，欲以宽民力，而有司生事急切，苟营赢羡。
散青苗以抑兼并，拯难困，不当以散多予赏。”入侍经
闱，每劝帝以治贵清净，愿法文、景之恭俭，帝颇听行
之。加龙图阁直学士、知成都府，不行，改杭州、福州。卒，
年八十四。